Diari Oficial de la Generalitat Valenciana


Sumari del DOGV 5031, del 20-06-2005 (2005/7023)

RESOLUCIÓ de 31 de maig de 2005, de la direcció general de Personal Docent, per la qual s'anuncia la convocatòria d'adjudicació de llocs en comissió de servicis per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2005/2006, en centres públics docents no universitaris dependents de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5031

Data del DOGV
:   20-06-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/7023


Data del document
:   31-05-2005

Organisme emissor
:   Conselleria de Cultura, Educació i Esport

Tipus de document
:   Resolució

Correcció d'errades

 Descriptors 

:   * personal docent
    * administració regional
    * concurs administratiu
    * formació professional
    * ensenyament secundari

RESOLUCIÓ de 31 de maig de 2005, de la direcció general de Personal Docent, per la qual s'anuncia la convocatòria d'adjudicació de llocs en comissió de servicis per a professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, durant el curs 2005/2006, en centres públics docents no universitaris dependents de la Generalitat Valenciana. [2005/X7023]
  
La mobilitat del professorat dels nivells no universitaris es regix pel sistema de concurs de trasllats. No obstant això, hi ha la possibilitat que excepcionalment en atenció a situacions personals especials i com a forma de provisió extraordinària puguen concedir-se, amb caràcter anual, comissions de servicis a petició de l'interessat.
  
Per això, la present convocatòria de comissions de servicis té com a finalitat establir un procediment d'adscripció, amb caràcter temporal, en un lloc de treball per als professors d'Ensenyament Secundari, professors tècnics de Formació Professional i funcionaris docents que impartixen ensenyaments de règim especial, que així ho sol·liciten, per donar-s'hi causes mèdiques o socials. Així doncs, per mitjà del dit procediment, previst en el text refós de la Llei de la Funció Pública Valenciana (DOGV número 2.613, de 26 d'octubre de 1995) i en el Reial Decret 2.112/1998, de 2 d'octubre (BOE número 239, de 6 d'octubre), els professors dels cossos mencionats podran, amb caràcter excepcional, ser adscrits en comissió de servicis a llocs de treball de centres públics dependents de la Generalitat Valenciana durant el curs 2005/2006.
  
Així mateix, en trobar-se vacants llocs en els conservatoris superiors de música, que no poden cobrir-se reglamentàriament per funcionaris del cos de catedràtics de música, de conformitat amb el que disposa la disposició addicional catorze de la Llei Orgànica 1/1990, de 3 d'octubre, d'Ordenació General del Sistema Educatiu, hi escau concedir, amb caràcter excepcional, comissions de servici als funcionaris del cos de professors de Música.
  
En virtut del que s'ha exposat i en ús de les atribucions conferides per l'article 12 del Reial Decret 183/2004, d'1 d'octubre, del Consell de la Generalitat Valenciana, pel qual s'establix el Reglament Orgànic i Funcional de la Conselleria de Cultura, Educació i Esport, esta Direcció General ha resolt regular la present convocatòria d'acord amb les bases següents:
  
I. Participants
  
Primera. Poden participar de forma voluntària en esta convocatòria els funcionaris de carrera del cos de professors d'Ensenyament Secundari, del cos de professors tècnics de Formació Professional i també els funcionaris docents que impartixen ensenyaments de règim especial en els quals concorren causes mèdiques o socials, i que es troben en algun dels supòsits següents:
  
1. Els funcionaris de carrera dependents de la Generalitat Valenciana que es troben en situació de servici actiu en centres dependents de la Conselleria de Cultura, Educació i Esport i que ocupen llocs amb destinació definitiva.
  
2. Els funcionaris docents que es troben en situació de servici actiu dependents d'altres administracions educatives que ocupen llocs de treball amb destinació definitiva, sempre que complisquen els requisits i les condicions que s'establixen en esta convocatòria.
  
Segona. Per a l'obtenció de la destinació en comissió de servicis, es valorarà per part de la Direcció General de Personal Docent la documentació aportada, que es prioritzarà en funció de les circumstàncies especials, mèdiques o socials que els sol·licitants hi al·leguen i justifiquen documentalment.
  
Tercera. Així mateix, podrà concedir-se comissions de servici en els conservatoris superiors de Música, per necessitats educatives, als funcionaris del cos de professors de Música amb destinació definitiva i que reunisquen els requisits de titulació exigits per a l'exercici del lloc.
  
II. Format i presentació de la petició
  
Quarta. Els qui desitgen participar en la convocatòria hauran de presentar l'oportuna instància, segons model que es facilitarà als interessats i que podran obtindre en les direccions territorials de Cultura, Educació i Esport de València, Castelló i Alacant, i també en les delegacions de Govern respectives, acompanyada de la documentació que a continuació se cita, necessària per a acreditar els requisits exigits:
  
1. L'annex denominat «Comissió de servicis per al curs escolar 2005/2006». En este es detalla la documentació que haurà de ser aportada pels sol·licitants que hi al·leguen causes mèdiques (pròpies o d'un familiar).
  
A més, hi podran acompanyar tots els documents o certificats que consideren necessaris per a fonamentar la seua petició. Igualment podran realitzar les al·legacions que estimen pertinents en l'apartat d'observacions que figura en l'annex esmentat en el paràgraf anterior i, si ho consideren indispensable, ampliar-les en full a banda.
  
2. Quant als funcionaris dependents d'altres administracions educatives, hauran d'acompanyar a la resta de la documentació esmentada, el certificat expedit per l'òrgan competent de l'administració educativa de què depén el centre on tinguen la destinació, amb indicació expressa de les dades següents:
  
- Nom, cognoms i DNI
  
- Cos en el qual es trobe en situació d'actiu
  
- L'especialitat o especialitats de què és titular i té reconegudes
  
- Situació administrativa actual
  
- Destinació definitiva
  
Els dits funcionaris hauran d'indicar en la seua instància, necessàriament, el codi corresponent a la comunitat autònoma de la qual depenen, prèvia consulta de l'apartat 4 de les instruccions generals per a omplir la instància.
  
Cinquena. La instància, i també la resta de la documentació que l'acompanye, anirà dirigida al director general de Personal Docent de la Conselleria de Cultura, Educació i Esport de la Generalitat Valenciana, i haurà de ser presentada en les direccions territorials de la dita Conselleria.
  
En el cas que els sol·licitants al·leguen motius de salut (propis o d'un familiar), les instàncies hauran de ser informades prèviament per la corresponent Unitat Mèdica de Personal Docent no Universitari (ubicada en cada una de les direccions territorials), per la qual cosa, per a garantir que les mateixes puguen ser tramitades abans que finalitze el procés, hauran de presentar-se en el registre de les direcions territorials on estiguen exercint el seu lloc actualment els funcionaris dependents de la Conselleria de Cultura, Educació i Esport, excepte en el cas dels funcionaris dependents d'altres administracions educatives, que hauran de presentar-les en qualsevol de les direccions territorials de l'administració educativa valenciana.
  
Sisena. El nombre de peticions que cada participant indique en la seua sol·licitud no podrà excedir de 76.
  
Les dites peticions solament podran referir-se a una única especialitat d'entre les que hagen adquirit i que la tinguen acreditada davant el Registre de Personal Docent de la Conselleria de Cultura, Educació i Esport. En el cas dels funcionaris d'altres comunitats autònomes, haurà de fer-se constar en el certificat expedit per l'òrgan competent d'esta.
  
Els codis de les corresponents especialitats apareixen en l'annex de la present convocatòria.
  
Estes peticions podran estendre's a la totalitat de centres inclosos en la llista que s'acompanya a la present convocatòria i que s'estructuren en àrees, subàrees, localitats i centres. Les peticions poden fer-se a centre concret o a localitat, subàrea o àrea, sent compatibles totes estes modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix orde en què apareguen anunciats en la convocatòria.
  
Setena. En les instàncies es relacionaran, conforme a les instruccions que s'hi unixen, per orde de preferència, els llocs que se sol·liciten, expressant amb la major claredat els conceptes exactes que en l'imprés de la instància s'indiquen. A l'efecte que es puguen classificar les sol·licituds segons les àrees geogràfiques que es detallen en la convocatòria, s'haurà d'indicar en l'annex la que s'haja elegit amb caràcter preferent.
  
Huitena. Una vegada conclòs el termini de presentació de sol·licituds, no s'admetrà cap modificació de les peticions formulades, ni encara quan es tracte de l'orde de prelació dels centres sol·licitats.
  
Si els codis resulten il·legibles, estan incomplets o no es col·loquen les dades en la casella corresponent, es consideraran no inclosos en la petició, i els participants hi perdran tots els drets.
  
Qualsevol dada omesa o consignada erròniament per l'interessat no podrà ser invocada a efectes de futures reclamacions, ni considerar per este motiu lesionats els seus interessos i drets.
  
Una vegada transcorregut el termini de presentació d'instàncies, no serà possible desistir de les sol·licituds efectuades, per la qual cosa les destinacions adjudicades seran irrenunciables. La durada de les comissions concedides es limitarà al curs acadèmic 2005/2006.
  
III. Altres normes
  
Novena. El termini de presentació d'instàncies serà de deu dies hàbils a comptar des de l'endemà de la publicació d'esta convocatòria en el Diari Oficial de la Generalitat Valenciana.
  
Deu. Totes les condicions que s'exigixen en esta convocatòria han de tindre's complides o reconegudes en la data d'acabament del termini de presentació d'instàncies.
  
Onze. Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Dotze. Quedaran exclosos de l'adjudicació de destinació en comissió de servicis els funcionaris que hagen obtingut destinació en comissió de servicis en centres públics de formació de persones adultes que hagen participat voluntàriament en la convocatòria corresponent d'11 de maig de 2005.
  
Tretze. La Direcció General de Personal Docent publicarà la llista provisional d'adjudicació de destinacions en comissió de servicis al tauler d'anuncis dels servicis centrals i de les direccions territorials de la Conselleria de Cultura, Educació i Esport.
  
1. Els sol·licitants disposaran d'un termini de dos dies comptats a partir de l'endemà de la publicació de l'esmentada llista per a presentar reclamacions en les direccions territorials de Cultura, Educació i Esport, sense que puguen presentar-se documents addicionals als que van acompanyar la seua sol·licitud.
  
2. Transcorregut el dit termini i una vegada examinades les reclamacions presentades, es publicarà la resolució que inclourà la llista definitiva d'adjudicació de destinacions en comissió de servicis al tauler d'anuncis dels servicis centrals i de les direccions territorials de la Conselleria de Cultura, Educació i Esport.
  
DISPOSICIÓ FINAL
  
De conformitat amb el que s'establix en els articles 107, 116 i 117 de la Llei 30/1992, de 26 de noviembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé cabrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el director general de Personal Docent d'esta Conselleria en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Jutjat Contenciós Administratiu de València en el termini de dos mesos a comptar des de l'endemà de la publicació.
  
València, 31 de maig de 2005.- El director general de Personal Docent: José Antonio Rovira Jover.